滁上閒日陰晴聯句
作者：韋驤
朝代：宋

paragraphs: 陰晴淮海氣何殊，一昔風光互慘舒。
大塊養春禆造化，繁雲閒日蔽居諸。
暖回沙磧催來雁，寒徹冰池怯上魚。
山色晦明如代謝，花枝涼曝似相於。
朝暾忽蕩川原净，夕翳還籠井落疏。
快適得朋釃醁酒，困眠無興讀殘書。
紅霞灼灼飛琳館，煙靄濛濛襲隼旟。
定與物情均燥濕，殆非星好有盈虚。
連空雪意迷高柳，遶舍陽和坼嫩蔬。
林外昏鴉啼野盡，城頭新月上簾初。